Arvoisa Rehtori

Kävin esittelemässä teille pari-kolme vuotta sitten IT-tiedekunnassa kehitettyä TIM-järjestelmää (The Intercative Material). Hallitusohjelmassa on nostettu esille ilmainen lukiokoulutus ja pelko siihen liittyvistä kustannusten noususta. TIM-järjestelmän avulla voisimme muuttaa oppimateriaalin tuotantoa ja jakamista uuteen aikakauteen. Eli halukkaat kehittäjäopettajat yhdessä tuottaisivat oppimateriaalin samoilla periaatteilla kuin tuotetaan avointa lähdekoodia. Näin voitaisiin taata jokaiselle oppilaalle pääsy laadukkaaseen nykyaikaiseen materiaaliin. Olemme jo osin tämän polun alussa. Jyväskylässä on lukiopilotti, jossa tuotetaan lukion matematiikan oppimateriaalia. Tampereella isompi projekti, jossa myös tuotetaan lukion matematiikan kertausmateriaalia TIM-alustalle. Mahdollisuudet ovat erinomaiset interaktiivisuuden ja automaattisen palautteenannon kautta.

Keväällä meillä valmistui kielten tutkimuskeskuksen kanssa projekti, jossa TIMiin tehtiin komponentti adaptiivisen palautteen antaminen kielten opiskelussa. Tämä komponentti ei ole mitenkään sidottu kielten opetukseen, vaan sitä voitaisiin käyttää yhtä hyvin missä tahansa oppiaineessa. Näin TIM mahdollistaa yhtenäisen alustan kaiken digitaalisen oppimateriaalin tuottamiseen.

Kun liikutte nyt erilaisissa opetukseen liittyvissä piireissä, toivoisin että voisitte pitää Jyväskylän yliopistossa kehitettyä avoimen lähdekoodin oppimisratkaisua esillä. Voitimme (jaettu 1. sija) TIM-järjestelmällä tänä keväänä mm, eEemeli-kilpailun oppilaitossarjan, kun etsittiin parasta digitaalista oppimisratkaisua erityisesti oppimisen yksilöllistämistä ja oppimistapahtuman vuorovaikutteisuutta silmällä pitäen. Tuomaristo totesi TIMistä mm:

”Toimiva ja käyttäjiltään paljon kiitosta kerännyt ratkaisu, joka tukee sekä opiskelijaa että opettajaa yliopisto-opintojen etenemisen seurannassa. Oivaltava ja vaikuttava kokonaisuus, jossa paljon toimintoja ja sisältöjä. Laajennettavissa useille oppiasteille sekä oppiaineisiin.”

”Intohimolla rakennettu, teknisesti hieno toteutus, jonka avulla oppimista pystyy yksilöimään pitkälle. Tarjoaa mahdollisuuden opettajan ja oppijan yhteiseen oppimateriaalituotantoon, jossa yhdistyy teoria ja yhdessä tekeminen. Tuote on erittäin monimuotoinen, siinä on paljon potentiaalia sekä mahdollisuuksia jatkokehitykseen.”

TIM on kehittynyt paljon siitä, kun esittelin sitä teille. Oikeastaan lukio- yms. Koulutusta ajatellen ainoa mikä puuttuu, on sen integrointi lukioissa käytettyjen järjestelmien kirjaantumiseen. Mutta tähänkin liittyvästä problematiikasta on meillä kesän aikana valmistuva gradu tekeillä.

Tässä pitäisi olla nyt aggressiivisesti liikkeellä, koska tyrkylle tulee varmasti paljon muitakin järjestelmiä, mutta mikään niistä ei voi helpolla olla TIMiä parempi, koska meillä on sen takana niin monen vuoden opetuskokemus sekä tietotaito toteuttaa sen mitä haluamme. Järkevä valinta olisi että TIM olisi valtion tukema järjestelmä, jota kehitettäisiin Jyväskylän yliopistossa. Aikanaan esimerkiksi PedaNet voisi olla sen koti.

Yhteistyöterveisin

FT, lehtori, Vesa Lappalainen

Informaatioteknologian tiedekunta

[vesal@jyu.fi](mailto:vesal@jyu.fi)

0400-242 990